V. Palko, minister vnútra SR: (2004-12-01):
Pokiaľ sa pán poslanec Polka čuduje, že počas akcie Jastrab policajti sú nadriadeným poslaní na nejaké konkrétne miesto, neviem, čo je na tom zvláštne. Keď ste boli vy štátnym tajomníkom, tak ste zvykli povedať ráno policajtom: „Chlapi, choďte kam chcete?“ Pán poslanec, nerozumiem tomu, čo ste povedali ohľadne hodnotenia akcie Jastrab. Keď sa pýtate na zmysluplnosť takýchto akcií, tak ešte raz, ako som už dvakrát povedal, chcem zdôrazniť, že takéto akcie sa robia preto, aby sme dlhodobo, dlhodobým pôsobením, nie jednou akciou, ale dlhodobo opakovanými akciami, robíme to už rok a pol, vštepili našim vodičom, že si musia osvojiť iný, viac ohľaduplný spôsob jazdenia. Výsledky nejaké sú. Pokiaľ za 10 mesiacov tohto roku máme o 10 % menej mŕtvych na našich cestách, konkrétne o 46, tak to je snáď niečo, čo dáva istú zmysluplnosť akciám typu Jastrab a im podobným. Čo sa týka integrovaného záchranného systému, rovnako nerozumiem vášmu vystúpeniu, lebo integrovaný záchranný systém v súčasnosti pôsobí tak, v takom stave, ako je to naplánované dlhodobo, ako je naplánovaný jeho rozvoj a postupná výstavba, ktorá sa, samozrejme, odvíja aj od peňazí, ktoré sa vyčleňujú. Integrovaný záchranný systém, a tak to je naplánované, by mal byť plne funkčný podľa našich predstáv niekedy v roku 2007. Neviem, prečo sa čudujeme, že zatiaľ, keď je rok 2004, ešte nefunguje tak, ako to chceme, aby to bolo v roku 2007. Súčasťou vášho folklóru sa stali tvrdenia o prudkom poklese objasnenosti, už ste to vraveli viackrát, na to som vám ja viackrát odpovedal a ešte raz odpovedám aj kedykoľvek v budúcnosti na to budem odpovedať, v období, keď som ministrom vnútra, to znamená v rokoch 2002, 2003, 2004, tieto tri roky budú v histórii Policajného zboru samostatnej Slovenskej republiky teda od 1. januára 1993 rokmi, keď polícia objasňovala najviac trestných činov, pohybuje sa to okolo 56 000 – 57 000 ročne. Pre porovnanie uvediem, v období, keď ste boli štátnym tajomníkom, to bolo o 10 000 menej, pán poslanec. To hovorím len tak na margo, ale to je v poriadku. A teraz čo sa týka samotného zákona, o ktorom hovoríme. Pán poslanec, ja uznávam, že vám ide aj o dobro Policajného zboru, o to, aby policajti mali čo najvyššie príjmy, najvyššie platy a tak ďalej, v tom sa úplne zhodujeme. Rád by som vás upozornil na isté ekonomické možnosti štátu. Bohužiaľ, bol som nútený v tomto roku zviesť veľký boj o to, aby som dostal peniaze, nakoniec to bolo 400 mil. Sk navyše, na sanáciu osobitného účtu. Vy viete, o čom hovorím. Tých 400 mil. by som bol veľmi rád využil na zvýšenie hodnostného pre policajtov, na to, aby to lepšie mali tí policajti, ktorí teraz robia, teraz slúžia, majú odslúžený rok, odslúžených 5 rokov, 10 rokov a nemajú také platy, ako by sme si želali. Len, bohužiaľ, tých 400 mil. korún, či chcem, či nechcem, som potreboval a budem ich musieť minúť na sanáciu osobitného účtu, z ktorého sa vyplácajú dôchodky policajtom, ktorí odišli, a tento osobitný účet vykazuje za posledné roky schodok, ktorý bolo veľmi ľahko predvídať v čase, keď sa vlastne tento systém dôchodkového zabezpečenia schválil, čo bolo v roku 1998, v posledných mesiacoch vášho vládnutia, vtedy, pán poslanec, vy to viete. Jednoducho keď nastavíte systém dôchodkového zabezpečenia tak, že po 15 rokoch umožníte policajtovi odísť do dôchodku, paralelne poberať plat potom v civilnom zamestnaní, no tak priam ho nútite, aby odišiel z toho Policajného zboru. Veď prečo by bral jeden príjem, keď môže mať dva príjmy po 15 rokoch služby? Vážený pán poslanec, tento systém ste uviedli do praxe, my ho teraz musíme s námahou korigovať a zatiaľ  musíme míňať peniaze na sanáciu osobitného účtu miesto toho, aby sme ich použili na zvýšenie hodnostného príplatku pre policajtov. Vážený pán poslanec, pokiaľ ste neboli spokojný s mojím vystúpením, tak niekedy v budúcnosti krátkej sa môžeme ešte vrátiť k ešte väčším podrobnostiam. Ďakujem za pozornosť.